tartuNLP/wikipedia-smugri-20251201 huggingface dataset:
Reina (1729)

Reina oli vuonna 1729 vesille laskettu Espanjan laivaston Santa Ana -luokan kaksikantinen 70-tykkinen linjalaiva.
Valmistus.
Alus tilattiin Guernizosta Santanderista. Se otettiin palvelukseen 14. helmikuuta 1729.
Palvelus.
Heinäkuussa 1729 alus lähti Santanderista "Santiagon" ja kahden polttolaivan kanssa Cádiziin. Aluksen päälliköksi nimettiin 23. toukokuuta 1730 Gabriel Mendinueta. Alus lähti 29. kesäkuuta 1730 Cádizista "San Felipen" kanssa saattaakseen 33 rahtialusta Barcelonaan. Se lähti 20. huhtikuuta 1731 Ferrolista Cádiziin Francisco Javier Cornejon laivueessa. Alus siirrettiin 25. elokuuta Cádizista Barcelonaan, missä sen tuli liittyä Marqués de Marin laivastoon. Alus oli 17. lokakuuta Rodrigo de Torresin lippulaivana.
Tammikuussa 1732 alus palasi huollettavaksi Cádiziin, missä se siirrettiin maaliskuussa telakalle. Se siirrettiin 1733 Barcelonaan ja palasi vuotta myöhemmin huollettavaksi Cádiziin. Alus oli 1736-1739 Ferrolissa, mistä se lähti 31. heinäkuuta 1740 Amerikkaan Torresin laivastossa. Alus operoi Havannan edustalla, kunnes se poistettiin palveluksesta 3. heinäkuuta 1743. Alus myytiin 30. marraskuuta 1744 romutettavaksi Havannassa.
Invencible-luokka

Invencible-luokka oli Espanjan laivaston kahden kaksikantisen 70-tykkisen linjalaivan muodostama alusluokka.
Suunnittelu.
Alusluokka perustui Gaztañetan 70-tykkisen linjalaivan suunnitelmiin. Ne suunnitteli Ciprián Autrán ja Pedro Boyer. Alukset valmisti Pedro de Acosta Havannassa, missä työt aloitettiin lokakuussa 1738. Alukset olivat ensimmäiset Havannassa valmistetut 70-tykkiset linjalaivat.
Voislav Torden

Voislav Torden (), alkuperäiseltä nimeltään Jan Igorevitš Petrovski (; s. 2. tammikuuta 1987 Irkutsk) on venäläinen äärioikeistolainen militantti. Hänet tunnetaan myös kutsumanimellä ”Veliki slavjan” (, ’Suurslaavi’). Häntä on luonnehdittu aatteelliselta suuntautumiseltaan uusnatsiksi.
Torden taisteli perustamansa Wagner-ryhmään kytkeytyvän Rusitš-ryhmän toisena komentajana Donbassissa Venäjän tukemien separatistien puolella vuosina 2014–2016. Torden karkotettiin vuonna 2016 Norjasta, jossa hän oli liittynyt Soldiers of Odiniin ja hänen katsottiin muodostavan uhan kansalliselle turvallisuudelle. Hänet etsintäkuulutettiin Ukrainassa vuonna 2017. Torden muutti uuden henkilöllisyyden turvin Suomeen ja sai vuodeksi oleskeluluvan. Rusitš-ryhmää johtanut Aleksei Miltšakov haavoittui lähellä Harkovaa vuonna 2022. Tällöin Torden nousi Rusitš-ryhmän pääkouluttajaksi ja komentajaksi. Hänet otettiin kiinni Helsinki-Vantaan lentoasemalla 20. heinäkuuta 2023 ulkomaalaisvalvonnan yhteydessä. Tordenin oli ollut tarkoitus perheensä kanssa matkustaa Nizzaan sukulaisia tapaamaan. Tiedustelussa oli paljastunut hänen aiempi henkilöllisyytensä, jolla hän oli saanut Norjalta ja Tšekiltä koko Schengen-alueen kattavat maahantulokiellot. Torden on Euroopan unionin, Yhdysvaltain, Japanin, Sveitsin ja Uuden-Seelannin asettamien pakotteiden kohteena.
Ukraina pyysi Tordenin luovuttamista 15. elokuuta 2023, koska hänestä oli tehty Dniprossa vangitsemispäätös 2. elokuuta 2023 epäiltynä terrorismirikoksista. Suomen korkein oikeus katsoi ratkaisussaan joulukuussa 2023, ettei Tordenia voi luovuttaa Suomesta. Euroopan ihmisoikeustuomioistuin oli todennut Ukrainan vankilaolosuhteet ihmisoikeussitoumusten vastaisiksi, minkä lisäksi vankilaolosuhteiden oli raportoitu heikentyneen sodan oloissa. Ruotsin korkein oikeus oli aiemmin tehnyt vastaavan päätöksen, jossa toisen henkilön luovutus Ukrainaan oli vankilaolosuhteiden perusteella evätty. Torden kuitenkin vangittiin Helsingin käräjäoikeudessa epäiltynä sotarikoksesta ja törkeästä sotarikoksesta, joiden ajankohdiksi kirjattiin 1. tammikuuta 2014 – 31. joulukuuta 2015. Syytteen nostamisen takarajaksi määritettiin 31. toukokuuta 2024. Torden sai oikeusavustajakseen Heikki Lampelan.
Helsingin käräjäoikeus tuomitsi maaliskuussa 2025 Tordenin neljästä sotarikoksesta elinkautiseen vankeusrangaistukseen. Syyte yhden sotarikoksen osalta hylättiin. Hän aikoo valittaa tuomiosta hovioikeuteen.
Galicia-luokka (1729)

Galicia-luokka oli Espanjan laivaston kahden kaksikantisen 70-tykkisen linjalaivan muodostama alusluokka.
Suunnittelu.
Alusluokka perustui Gaztañetan 70-tykkisen linjalaivan suunnitelmiin. Ne suunnitteli Ciprián Autrán ja Pedro Boyer. Alukset valmisti Lorenzo de Arzueta Ferrolissa Grañan telakalla.
Tanner Buchanan

Tanner Emmanuel Buchanan (s. 8. joulukuuta 1998 Ohio) on yhdysvaltalainen näyttelijä. Hänet tunnetaan rooleistaan Leo Kirkmanina ABC-sarjassa "Designated Survivor" ja Robby Keenenä Netflix-sarjassa "Cobra Kai". Hänet tunnetaan myös roolistaan Cameron Kwellerissä romanttisessa komediaelokuvassa "He's All That".
Elämäkerta.
Buchanan syntyi Limassa, Ohiossa, Steve ja Marlona Buchananille. Hänet kasvatettiin kristillisessä taloudessa ja hän kävi Glandorfin peruskoulua Ohiossa. Hän muutti Los Angelesiin perheensä kanssa vuonna 2007 jatkaakseen näyttelijänuraansa.
Charles Caldwell Ryrie

Charles Caldwell Ryrie (2. maaliskuuta 1925 – 16. helmikuuta 2016) oli yhdysvaltalainen Raamatun tutkija ja kristillinen teologi. Hän toimi systemaattisen teologian professorina ja tohtoriopintojen dekaanina Dallasin teologisessa seminaarissa. Eläköityään Dallasin teologisesta seminaarista hän opetti myös kursseja Tyndalen teologisessa seminaarissa. Häntä pidetään yhtenä vaikutusvaltaisimmista amerikkalaisista teologeista 1900-luvulla. Hän oli hyvin suositun "The Ryrie Study Biblen" kirjoittaja; kirja julkaistiin vuonna 1978 ja se on myynyt yli kaksi miljoonaa kappaletta. Hän oli merkittävä klassisen dispensationalismin puolestapuhuja sekä vaikutusvaltainen ilmaisen armon teologi.
Opit.
Charles Ryrie opetti ilmaisen armon teologiaa uskoen siihen, että pelastus tulee vain yksinkertaisesta uskosta Jeesukseen. Ryrie kirjoitti kirjan ”Niin suuri pelastus: Mitä tarkoittaa uskoa Jeesus Kristukseen”, jossa hän arvosteli niin sanottua ”lordship salvation” -aatetta, jonka tunnetuin kannattaja on John MacArthur. Tämän opin mukaan yksilön kuuluu olla valmis tottelemaan Jeesuksen käskyjä ennen kuin hän pystyy pelastumaan. Ryrie puolusti kantaa, jonka mukaan Uudessa testamentissa toistuva sana ”metanoia” (monesti käännettynä ’parannus’) viittaa mielen muutokseen ja on synonyymi uskolle. 
Charles Ryrie oli kalvinisti, mutta kielsi idean rajoitetusta sovituksesta.
África (1752)

África oli Espanjan laivaston vuonna 1752 vesille laskettu kaksikantinen 68-tykkinen linjalaiva.
Valmistus.
Alus tilattiin La Carracasta Cádizista, missä köli laskettiin 18. maaliskuuta 1751. Alus laskettiin vesille 20. marraskuuta 1752.
Palvelus.
Huhtikuussa 1753 alus lähti Cádizista päällikkönään Vega Florida. Alus oli 15. marraskuuta 1753 -17. helmikuuta 1754 Napolissa. Se lähti 6. maaliskuuta 1754 Cádizista Cartagenaan. Alus palasi 15. huhtikuuta Cádiziin. Vuodesta 1755 elokuuhun 1761 se partioi Välimerellä ja Atlantilla. Tammikuussa 1763 alus siirrettiin Ferroliin. Se lähti 27. huhtikuuta Ferrolista "Príncesan", "Aquilesin", "Héctorin" ja kahden rahtilaivan kanssa Havannaan.
Alus palasi 28. helmikuuta 1764 Cádiziin "Príncesan", "Galician" ja "Monarcan" kanssa suojaten rahtialuksia, jotka kuljettivat 414 718 pesoa. Vuonna 1768 alus oli sijoitettuna Ferroliin 20 linjalaivan ja kolmen fregatin kanssa. Alus kuului Córodvan laivastoon, joka valtasi elokuussa 1780 brittiläisen 53 kauppalaivan saattueen Madeiran rannikolla. Heinäkuussa 1781 alus lähti Cádizista Córdovan laivaston mukana Menorcan sotaretkelle. Elokuussa 1781 se osallistui 2. Englannin kanaalin sotaretkeen ja syyskuussa Gibraltarin sotaretkeen. Alus oli 20. lokakuuta 1782 alueella Cape Spartelin taistelussa päällikkönään José Antonio Eulalio Peralta y Rivera de las Roelas, mutta ei osallistunut aktiivisesti taisteluun.
Vuodesta 1785 alus oli reservissä Ferrolissa, kunnes se palautettiin palvelukseen toukokuussa 1794. Alus avusti 23. syyskuuta 1797 Domingo de Navan laivuetta, joka suojasi Cabo São Vicenten taistelussa vaurioitunutta "Santísima Trinidadia" Cádiziin. Alus siirrettiin reserviin 1. maaliskuuta 1797 Cádizissa ja poistettiin alusluettelosta 8. elokuuta 1806. Alus romutettiin 1809 La Carracassa.
Victor Stănculescu

Victor Atanasie Stănculescu (10. toukokuuta 1928 Tecuci – 19. kesäkuuta 2016 Săftica) oli romanialainen kenraali ja poliitikko.
Stănculescu toimi Romanian varapuolustusministerinä 17. joulukuuta 1989 kun puolustusministeri Vasile Milea määräsi hänet tukahduttamaan Timișoarassa puhjenneita mielenosoituksia. Hän palasi Bukarestiin 21.–22. joulukuuta, meni sotilassairaalaan ja pyysi salaa toisen raajansa kipsausta välttääkseen myöhemmän osallisuuden Romanian vallankumoukseksi yltyneiden mielenosoitusten tukahduttamiseen. Stănculescu sai nimityksen puolustusministeriksi Vasile Milean tehtyä itsemurhan 22. joulukuuta 1989. Hän toimi puolustusministerinä vuoteen 1991 saakka. Stănculescu neuvoi Nicolae Ceaușescua ja tämän vaimoa Elena Ceaușescua pakenemaan Bukarestista helikopterilla sinne levinneitä levottomuuksia. Pako ei onnistunut; Stănculescu oli tämän jälkeen järjestämässä oikeudenkäyntiä, jonka tuloksena diktaattoripari teloitettiin 25. joulukuuta 1989.
Oikeudenkäynnit ja myöhemmät vaiheet.
Stănculescua päätettiin 29. maaliskuuta 1996 jättää syyttämättä mielenosoitusten tukahduttamisesta Timișoarassa. Päätös kuitenkin kumottiin 28. lokakuuta 1997. Romanian korkein oikeus tuomitsi Stănculescun ja toisen kenraalin, Mihai Chițacin 15 vuoden vankeuteen murhista ja murhien yrityksistä 15. heinäkuuta 1999. Korvauksia määrättiin maksettaviksi 217:lle uhrille. Romanian puolustusministeriö suoritti korvaukset. Stănculescun tuomiostaan tekemä valitus hylättiin 25. helmikuuta 2000.
Uuden valituksen myötä tuomiot keskeytettiin 22. maaliskuuta 2004 jatkokäsittelyjen ajaksi, joten Stănculescu vapautui vankilasta. Tapausta käsittelivät Romanian korkein oikeus ja Romanian perustuslakituomioistuin. Perustuslakituomioistuin hylkäsi valituksen 7. kesäkuuta 2005 ja korkein oikeus 15. helmikuuta 2006. Korkeimmassa oikeudessa Stănculescu todettiin 3. huhtikuuta 2007 jälleen syylliseksi ja tuomittiin 15 vuoden vankeusrangaistukseen. Myös Chițac tuomittiin uudelleen. Viimeinen Romaniassa asiasta tehty valitus hylättiin korkeimmassa oikeudessa 15. lokakuuta 2008. Stănculescu vapautui armahduksella 20. toukokuuta 2014. Hän oli suorittanut tuomiotaan Rahovan vankilassa Bukarestissa.
Stănculescu ja Chițac valittivat tapaustensa oikeuskäsittelyjen kestosta Euroopan ihmisoikeustuomioistuimeen. Vuoden 2015 ratkaisussaan se katsoi, ettei ihmisoikeuksia ollut rikottu; päätöksessä huomioitiin tapauksen monimutkaisuus, joka johtui muun muassa kuolleiden ja haavoittuneiden uhrien suuresta määrästä. Stănculescu kuoli hoitokodissa saatuaan aivohalvauksen viikkoja aiemmin.
Stănculescun vaimo teki itsemurhan hyppäämällä asuntonsa ikkunasta vuonna 2003. Itsemurhaviestissään hän kertoi muun muassa pitäneensä mieheensä kohdistunutta painetta sietämättömänä.
Firme-luokka

Firme-luokka oli Espanjan laivaston kahden kaksikantisen 68-tykkisen linjalaivan muodostama alusluokka.
Suunnittelu.
Molemmat alukset tilattiin 2. toukokuuta 1752 saman aikaisesti viiden Vengeanza-luokan fregatin kanssa. Matthew Mullanin suunnittelemat alukset perustuivat Jorge Juanin "sistema inglésiin" ja perustuivat "Áfrican" suunnitelmiin. Mittasuhteita oli suurennettu, mutta köli oli lyhyempi.
Lego Fortnite

Lego Fortnite on selviytymispeli, joka julkaistiin 7. joulukuuta 2023.
Pelaaminen.
Pelissä pelaajat pelaavat Fortnite-hahmojen Lego-minihahmo-versioina. Pelissä kerätään materiaaleja, valmistetaan erilaisia ​​aseita ja työkaluja, rakennetaan erilaisia ​​rakennuksia, kasvatetaan omaa kylää ja taistellaan hirviöitä vastaan.
Turnen-liike

Turnen-liike oli Preussissa ja yhdistyneessä Saksan keisarikunnassa 1810-luvulta lähtien toiminut kansallinen voimisteluliike, jonka perustaja oli preussilainen Friedrich Ludwig Jahn (1778–1852). Liikkeen tavoitteena oli kohottaa kansakunnan sotilaskuntoa ja myöhemmin Saksan poliittinen yhdistäminen. Jahn korvasi kreikkalaisperäisen "gymnastik"-termin sanalla "turnen", joka viittaa kääntymiseen.
Historia.
1800-luvulla urheilua käytettiin kansallisten pyrkimysten edistämiseen. Saksan Turnen-liike tähtäsi kansakunnan jäsenten ruumiinkunnon kohottamiseen sekä kansallistunteen vahvistamiseen.
Turnen-liike oli kielletty Preussissa vuosina 1820–1842. Preussin hallitus ryhtyi kuitenkin suosimaan liikettä, kun sen tarkoitusperät havaittiin hyödyllisiksi. Liikkeestä tuli vaikutusvaltainen voimatekijä Preussissa ja vuonna 1871 yhdistyneessä Saksassa. Liike pyrki pitkään jarruttamaan brittiläisperäisten urheilulajien juurtumista maahan. Turnen-liikkeen vaiktuus kesti Saksassa aina 1930-luvulle saakka, jolloin natsit korvasivat sen omalla urheilujärjestelmällään.
Lajivalikoima.
Turnen-liikkeen lajivalikoimaan kuuluivat voimisteluliikkeet erilaisilla telineillä ja ilman. Tämän lisäsi liikkeeseen kuului myös muuta liikuntaa, kuten hyppyjä, heittoja, voimailua ja uintia. Toiminta painottui joukkuenäytöksiin ja seurojen välisiin kilpailuihin.
Ruotsalainen voimistelu

Ruotsalainen voimistelu eli lingiläinen voimistelu oli Ruotsissa 1800-luvulla syntynyt kansallinen voimisteluliike. Liikkeen perustaja oli Per Henrik Ling (1779–1839). Ruotsalaiselle voimistelulle tyypillistä oli liikkeiden terveydellisen arvon korostaminen, sotilaallinen suorituskuri ja kilpailullisuuden kaihtaminen. Liikkeen puhdasoppisuutta valvoi Tukholmassa perustettu Centralinstitutet, jonne saapui opiskelijoita monista eri maista. 1800-luvulla urheilua käytettiin kansallisten pyrkimysten edistämiseen. Lingiläinen voimistelu tähtäsi kansakunnan jäsenten ruumiinkunnon kohottamiseen sekä kansallistunteen vahvistamiseen.
LibreCAD

LibreCAD on avoimen lähdekoodin ohjelmisto tietokoneavusteiseen suunnitteluun. Ohjelma on saatavilla Linuxille, macOS:lle ja Windowsille.
Historia.
Ohjelmisto alkoi projektina CAM-ominaisuuksien lisäämisestä QCadin yhteisöversioon. QCad CE oli tehty vanhentuneella versiolla Qt:sta (Qt3), joka piti siirtää uudemmalle versiolle (Qt4). Tästä seurasi CADuntu-projekti, joka kesti muutaman kuukauden ennen uudelleen nimeämistä LibreCADiksi. LibreCAD 2.2.0-sarja käyttää Qt5-versiota.
Ominaisuudet.
LibreCAD tukee kaksiulotteista CAD-suunnittelua ja tukee DXF, LFF, CXF sekä JWW-muotoja.
Zoia Ceaușescu

Zoia Ceaușescu (1. maaliskuuta 1949 – 20. marraskuuta 2006) oli romanialainen matemaatikko. Hän oli maan pitkäaikaisen diktaattorin Nicolae Ceaușescun ja tämän vaimon Elenan ainoa tytär sekä Valentin ja Nicu Ceaușescun sisar.
Ceaușescun henkilökohtainen elämä oli tiukemmin vanhempiensa kontrolloimaa kuin hänen veljiensä elämä. Hänet nimettiin partisaani Zoja Kosmodemjanskajan mukaan. Ceaușescu opiskeli matematiikkaa ja väitteli vuonna 1977 filosofian tohtoriksi Bukarestin yliopistosta. Ceaușescu työskenteli tutkijana Romanian akatemian Matematiikan instituutissa ja johti vuoteen 1989 Tieteellis-teknillisen luomisen kansallisinstituuttia (Institutul Național pentru Creație Științifică și Tehnică, INCREST). Hänen on kerrottu aikoinaan uhmanneen vanhempiensa tahtoa liikkumalla boheemeissa taiteilijapiireissä juhlien. Ceaușescu tapasi 1980-luvun alussa insinööri Mircea Opreanin, jonka kanssa meni vanhempiensa hyväksynnällä naimisiin. Vanhempien on kerrottu vastustaneen useita aiempia suhteita, joissa väitetysti kumppaneina olivat muiden muassa poliitikko Petre Roman ja kirjailija Petru Popescu. Roman itse myöhemmin kiisti huhut tällaisesta suhteesta 1970-luvulla. Ceaușescu oli naimisissa Opreanin kanssa kuolemaansa saakka.
Vallankumouksen aika ja myöhemmät vaiheet.
Ceaușescu pidätettiin ennen kuin hänen vanhempansa teloitettiin 25. joulukuuta 1989. Vallankumoukselliset saapuivat Ceaușescun ja hänen miehensä Opreanin asunnolle Bukarestissa 22. joulukuuta 1989. He kiinnittivät huomionsa aikansa romanialaisilla mittapuilla korkeaan elintasoon. Elinolojen ylellisyyttä kuitenkin liioiteltiin ajan televisiolähetyksissä. Tammikuussa 1990 bukarestilainen sanomalehti korosti Ceaușescun suhdehuhuja ja väitti hänen olleen lähes aina alkoholin vaikutuksen alainen. Häntä nimitettiin "nymfomaaniksi" ja hänen väitettiin käyneen kahdesti katkaisuhoidossa.
Ceaușescu vietti kuukausia vangittuna epäiltynä osuudesta Romanian huonoihin taloudellisiin oloihin. Vuonna 1990 tällaisista rikoksista myönnettiin yleinen armahdus, mutta kaikista syytteistä Ceaușescua vastaan luovuttiin vasta vuonna 1996. Häntä ei enää hyväksytty entiseen työpaikkaansa (INCREST), ja hän jäi eläkkeelle terveysperustein vuonna 1996. Tiettävästi hän sai ensimmäisen kerran hoitoa syöpätautiin samana vuonna. Viimeisinä elinvuosinaan Ceaușescu oli osallisena oikeuskiistoissa Romanian valtiota vastaan. Hänelle myönnettiin oikeuden päätöksellä palautettaviksi kultakoruja, maalauksia ja kirjaharvinaisuuksia, jotka oli takavarikoitu Romanian vallankumouksen yhteydessä. Ceaușescu vaati myös vanhempiensa jäänteiden kaivamista haudasta. Hän ei ollut enää itse julkisuudessa vaan kommunikoi tiedotusvälineiden kanssa lakimiehensä välityksellä. Ceaușescu kuoli keuhkosyöpään sairaalassa vuonna 2006, mutta veli Valentin jatkoi haudan avaamisen ajamista siskonsa kuoltua. Ceaușescu oli epäillyt, olivatko hänen vanhempansa todella haudattuina Ghencean hautausmaalle. Lopulta vuonna 2010 Nicolae ja Elena Ceaușescun haudat avattiin, ja DNA-tutkimus vahvisti jäänteiden olevan heidän.
Kumsusanin aurinkopalatsi

Kumsusanin aurinkopalatsi () on Pjongjangissa Pohjois-Koreassa sijaitseva mausoleumi.
Kumsusanin aurinkopalatsi valmistui alun perin vuonna 1976 Kumsusan-kokoussalina. Se oli Kim Il-sungin virallinen asumus ja toimisto hänen kuolemaansa (1994) saakka. Kim Jong-ilin noustua valtaan isänsä seuraajana tiloja uudistettiin laajalti ja rakennus muutettiin mausoleumiksi. Se avattiin uudelleen heinäkuussa 1995. Kim Il-sungin palsamoitua ruumista esiteltiin ennen hautaamista pohjoiskorealaisille ja ulkomaisille vieraille. Mausoleumin nimi oli tässä vaiheessa Kumsusan-muistosali. Kim Jong-il kuoli 17. joulukuuta 2011. Hänen ruumiinsa asetettiin näytteille joulukuun 28. päivänä pidettyihin valtiollisiin hautajaisiin saakka. Lisäksi esiteltiin muun muassa Kim Jong-ilin autoa, venettä ja kunnianosoituksia.
Aiemmin Kumsusan-muistosalina tunnettu mausoleumi nimettiin vuonna 2012 Kumsusanin aurinkopalatsiksi ja avattiin sotilasparaatin sekä ilotulitusten kera. Kumsusanin aurinkopalatsia pidetään Mansudaen suuren monumentin ohella pyhänä paikkana Pohjois-Koreassa. Palatsin käytävien pituus on yli kilometri ja lattian pinta-ala 10 700 m². Aukio kompleksin edessä on yli 500 metriä leveä. Palatsin ulkopuolella on sadan hehtaarin kasvihuone, jossa on yli 400 000 puuta.
Wilkes-Barre

Wilkes-Barre on kaupunki Yhdysvalloissa Pennsylvanian osavaltiossa. Vuoden 2020 väestönlaskennassa Wilkes-Barressa oli 44 328 asukasta. Kaupunki toimii Luzernen piirikunnan hallintokeskuksena. Wilkes-Barre on yksi Scrantonin/Wilkes-Barren metropolialueen keskuskaupungeista.
Väestö.
Vuonna 2020 Wilkes-Barren 44 328 asukkaasta valkoisia oli 59,0 %, mustia 12,5 %, aasialaisia 2,1 %, Tyynenmeren alkuperäisasukkaita 0,4 % ja alkuperäisasukkaita 0,1 %. Asukkaista 11,8 % kuului kahteen tai useampaan rotuun. 24,3 % asukkaista puhui kotonaan jotain muuta kieltä kuin englantia ja 14,5 % asukkaista oli syntynyt ulkomailla.
Gyula Szapáry

Gyula Szapáry (1832–1905) oli unkarilainen poliitikko. Hänet valittiin 1861 valtiopäiville. Hän kuului Ferenc Deákin kannattajiin ja osallistui 1865–1867 neuvotteluihin, jotka tähtäsivät sovinnon aikaansaamiseen Itävallan kanssa. Hän oli vuodesta 1873 alkaen useita kertoja ministerinä, maaliskuusta 1890 marraskuuhun 1892 pääministerinä. Hän vastusti uusia kirkkolakeja, varsinkin siviiliavioliittolakia.
Per Henrik Ling

Per Henrik Ling (15. marraskuuta 1776 – 3. toukokuuta 1839) oli ruotsalainen voimistelun ja ensiavun kehittäjä. Ling tunnetaan erityisesti ruotsalaisen voimistelujärjestelmän perustajana. Ling pyrki voimistelun avulla kehittämään ruumista voimakkaaksi kokonaisuudessaan. Hänen järjestelmänsä tieteellisen perustan johdosta jokainen voimisteluliike oli tarkoin perusteltu ihmisruumiille tuottamiensa seurausten suhteen. Lingin fyysinen harjoittelu ja myöhemmin teologia yhdistyi kiinalaiseen terveys- ja liikuntafilosofiaan sekä kurinalaisiin kilpailun ja taistelulajien periaatteisiin.
Samsung Galaxy A13

Samsung Galaxy A13 on Samsungin A -sarjaan kuuluva älypuhelin, joka julkistettiin helmikuussa 2022 yhdessä Galaxy A23:n ja Galaxy M33:n kanssa.
Petre Roman

Petre Roman (s. 22. heinäkuuta 1946 Bukarest) on romanialainen poliitikko ja insinööri.
Romanin vanhemmat olivat Espanjan sisällissodan veteraani, kommunistivaikuttaja Valter Roman ja Espanjasta maanpakoon ajettu Hortensia Vallejo. Roman valmistui Bukarestin polyteknillisen instituutin sähkötekniikan opistosta vuonna 1968. Hän sai diplomin Toulousen ENSEEIHT:sta vuonna 1971 ja väitteli filosofian tohtoriksi Paul Sabatier -yliopiston nestemekaniikan instituutista vuonna 1974. Hän toimi nuorena Romanian kommunistisessa puolueessa. Vuonna 1985 Romanista tuli laitoksen päällikkö Bukarestin polyteknillisessä instituutissa.
Vallankumouksen aika ja myöhempi ura.
Roman osallistui näkyvästi Romanian vallankumoukseen 1989 ja oli Kansallisen pelastuksen rintaman perustajajäsen. Kommunistihallinnon kaaduttua hänestä tuli siirtymäkauden pääministeri. Hänen asemansa pääministerinä vahvistettiin vapaiden vaalien jälkeen kesäkuussa 1990. Roman toimi pääministerinä, kunnes erosi itse syyskuussa 1991 kaivostyöläisten väkivaltaisiksi yltyneiden mielenosoitusten seurauksena. Vuonna 1992 Roman perusti Demokraattisen puolueen, jonka puheenjohtajana hän toimi vuoteen 2001. Hänet valittiin vuonna 1992 Romanian edustajainhuoneen jäseneksi. Tämän jälkeen hän istui Romanian senaatissa ja toimi vuosina 1996–1999 sen puheenjohtajana. Vuosina 1999–2000 Roman oli Romanian ulkoministeri. Sittemmin hän on istunut sekä edustajainhuoneessa että senaatissa. Hän on edustanut muun muassa Kansallisliberaalista puoluetta.
Roman on toiminut Bukarestin polyteknillisen yliopiston professorina. Hän on Club de Madridin jäsen ja on julkaissut kirjoja politiikan aiheista.
Roverud

Roverud on taajama Kongsvingerin kunnassa Innlandetin läänissä Norjassa. Taajaman pinta-ala on yksi neliökilometri ja asukasluku 776 vuonna 2022.
Austmarka (Kongsvinger)

Austmarka on taajama Kongsvingerin kunnassa Innlandetin läänissä Norjassa. Taajaman pinta-ala on 0,5 neliökilometriä ja asukasluku 221 vuonna 2022.
Austmarka

Austmarka voi tarkoittaa seuraavia asioita:
The Passing of the Great Race

The Passing of the Great Race: Or, The Racial Basis of European History on yhdysvaltalaisen Madison Grantin kirja vuodelta 1916. Teos teki tunnetuksi rotuteorioita. Grant kampanjoi eugeniikan puolesta ja hänen kirjansa puolusti väitetyn pohjoisen rodun ylemmyyttä. Teos vaikutti Saksan natsijohtaja Adolf Hitlerin ajatteluun.
Vingerin kirkko

Vingerin kirkko () on Kongsvingerin kunnassa Innlandetin läänissä Norjassa sijaitseva puinen ristikirkko vuodelta 1697.
Kongsvingerin linnoitus

Kongsvingerin linnoitus () on Norjan Kongsvingerissä sijaitseva linnoitus, joka perustettiin 1680-luvulla estämään hyökkäykset Ruotsin Värmlannista. Sitä kohtaan ei kuitenkaan koskaan suoraan hyökätty. Nykyisin siellä järjestetään erilaisia kulttuuritapahtumia. Linnoitus on kuvattu Kongsvingerin vaakunaan.
Kokkolan raatihuone

Kokkolan raatihuone on Kokkolassa sijaitseva rakennus.
Historia.
1800-luvulla Kokkola oli kolmekymmentä vuotta ilman raatihuonetta, sillä aikaisempi raatihuone tuhoutui suuressa tulipalossa vuonna 1805. Laivanvarustaja ja kauppaneuvos Anders Donnerin rakennuttama raatihuone valmistui 1842. Tämä historiallinen rakennus on palvellut aikojen saatossa moninaisissa rooleissa muun muassa tullikamarina ja raastuvanoikeutena. Mannerheiminaukion reunalla sijaitsevan nykyisen empiretyylisen raatihuoneen piirustukset viimeisteli Carl Ludvig Engel raatimies Donnerin suunnitelmien pohjalta.
Raatihuoneella toimi aikoinaan myös kaupunginvankila, paikallisesti tunnettu nimellä ”kistu”. Sinne voitiin määrätä pitkiinkin vankeusrangaistuksiin kadulla mellastamisesta, kiroilusta tai jopa kirkossa häiriön aiheuttamisesta. Koska raatihuone oli sijoitettu parhaalle paikalle eli torin laidalle, vankina olleet saivat päivisin tarkastella luukusta torielämää.
Raatihuone toimi kauan myös porvariston juhlapaikkana, missä nautittiin teatterista, kuunneltiin konsertteja ja järjestettiin naamiaisia. Kuitenkin ajan mittaan juhlatarpeiden kasvaessa ja ilonpidon vaatiessa omat tilansa syntyi nykyinen ravintolaverkosto, seurahuonelaitos.
Nykytoiminta.
Tällä hetkellä Raatihuone toimii Keski-Pohjanmaan Kamariorkesterin toimistona ja harjoitustiloina. Toiminnot siirtyvät vuonna 2024 laajennus- ja korjaustöiden valmistuttua Musiikkikeskus Snellmaniin. Raatihuoneelle on suunnitteilla tilojen peruskorjaus ja uusien toimintojen käyttöönotto. Ennen muuttoa Keski-Pohjanmaan Kamariorkesteri on toiminut Raatihuoneen tiloissa 35 vuotta.
Kongsvingerin rata

Kongsvingerin rata () on Norjan rataverkkoon kuuluva rautatie, joka kulkee Lillestrømistä Magnoriin Ruotsin vastaiselle rajalle. Radan liikennöinti aloitettiin vuonna 1862, ja sen tarkoitus oli ennen kaikkea parantaa Ruotsi-Norjan pääkaupunkien, Tukholman ja Oslon, välisiä liikenneyhteyksiä. Radan pituus on 114,7 kilometriä ja se sähköistettiin vuonna 1951.
Karkkipulpetti

Karkkipulpetti () on nimitys Yhdysvaltain senaatissa 1960-luvulta lähtöisin olleelle perinteelle, jonka mukaan ainakin yhden senaattorin pulpetti toimii kaikkien senaattoreiden yhteisenä karkkikippona.
Historia.
Ensimmäinen karkkipulpetti sai alkunsa vuonna 1968, kun kalifornialainen republikaaneja edustanut senaattori George Murphy. Murphy oli perso makealle ja piti karkkivarastoa pulpetissaan. Toimittuaan senaattorina pari vuotta, hänen pulpettinsa siirrettiin viimeiselle riville, minkä johdosta sen vierestä alkoi kulkea paljon muitakin senaattoreita. Murphy alkoikin tarjota karkkia toisinaan myös muille senaattoreille.
Ensimmäinen julkinen viittaus karkkipulpettiin on vuodelta 1979 (Murphyn jo jätettyä senaattorin paikkansa) senaattori Robert Byrdin pitämässä puheessa. Virallisina karkkipulpetteina ovat vuosien saatossa toimineet seuraavat:
Nykyään.
Murphyn jäljiltä karkkipulpetti sijaitsee edelleen republikaanien puolella viimeisessä rivissä paikalla numero 80. Myös muiden senaattorien pulpeteista voi tulla karkkipulpetteja, mutta virallinen karkkipulpetti sijaitsee aina republikaanien puolella viimeisessä rivissä istuntosalin vilkkaimman sisäänkäynnin vieressä.
Vuosina 2023–2025 karkkipulpetti kuului Indianaa edustavalle Todd Youngille. Perinteen mukaan karkkipulpetti täytetään edustajan kotiosavaltiossa valmistettavilla makeisilla. Young suunnitteli tarjoavansa 10 eri makeista (sulkeissa valmistaja, joka tarjoaa makeiset):
Lihaksikas kristillisyys

Lihaksikas kristillisyys () on 1800-luvun puolivälissä syntynyt, erityisesti Englannissa ja Yhdysvalloissa vaikuttanut uskonnollinen liike. Lihaksikas kristillisyys yhteensovittaa länsimaisen kristillisyyden ja fyysisen aktiivisuuden. Liike painottaa fyysistä toimintaa kehon rakentamiseksi ja todistukseksi Jumalasta.
Lihaksikkaan kristillisyyden piirissä on syntynyt muun muassa NMKY-liike, jonka piirissä on keksitty koripallo ja lentopallo. Lihaksikkaan kristillisyyden edistäjiä ovat olleet muun muassa kirjailija Thomas Hughes, historioitsija Thomas Carlyle ja pappi Charles Kingsley
Nimen alkuperä.
Alunperin termillä "lihaksikas kristitty" tarkoitettiin miespuolista uskovaista, joka oli kehittänyt kristillisen luonteensa rugbyn parissa. Ilmaisu hyväksyttiin nopeasti sopivaksi käsitteeksi kuvata uskon ”miehisiä” ominaisuuksia, joihin laskettiin kuuluvaksi voima, rohkeus ja isänmaallisuus.
Teologinen perusta.
Lihaksikkaan kristillisyyden teologinen perusta on inkarnaatioteologiassa, joka korostaa Jumalan paljastumisen täyteyttä Jeesuksen persoonassa ja jossa tunnustetaan jokaisen uskovan ruumiin olevan Jumalan temppeli (2. Kor. 6:16). Tämän ajatuksen teologinen laajennus on perustunut urheilun, kuten flow'n, sakramentaalisten mahdollisuuksien ymmärtämiseen.
Lihaksikas kristillisyyden periaatteiden mukaisesti urheilu mahdollistaa ainakin alkeiden tasolla yltäkylläisen elämän, sillä se tarjoaa mahdollisuuden tutkia itseä, identiteettiä ja itsensä ylittämistä tasolla, jotka muuten jäävät saavuttamattomaksi. Urheilu voi myös luoda välineen yhteisölisiin suhteisiin sekä mallintaa tapoja sattumuksia pelatessa sääntöjen mukaan. Urheilu voi tarjota myös mahdollisuuden kokea voittoja.
Urheilukulttuurin noustessa seurakunnissa ilmaistiin varauksellisuutta urheilua kohtaan. Kun edut seurakuntalaisten urheiluun osallistumisesta tulivat näkyvämmäksi, seurakuntien johtajat alkoivat hyväksyä urheilun säännellyn roolin seurakuntaelämän yhteydessä.
Historia.
1800-luvun puolivälissä urheilu ja kristinusko lähentyivät ajan liikkeitä ja ihanteita Euroopassa ja Yhdysvalloissa. NMKY:n perustaminen Englantiin (1844) ja sen nopea levittäytyminen Pohjois-Amerikkaan oli aikakauden eräs merkittävimmistä tapahtumista. NMKY-liikkeen pyrkimyksiin kuului kristillisten arvojen yhdistäminen liikuntaan ja terveyteen yhä teollistuneemmassa yhteiskunnassa.
Pian NMKY:n perustamisen jälkeen Englannissa syntyi lihaksikkaan kristillisyyden ihanne, joka levisi vastaavasti Yhdysvaltoihin. Lihaksikkaan kristillisyyden ihanne jatkoi kukoistamistaan myös urheilun ammattimaistuessa ja vapaa-ajan yhteiskunnan syntyessä. Jossain määrin amerikkalainen jalkapallo ja amerikkalaiset vapaiden taitojen korkeakoulut kasvoivat yhdessä, sillä ne olivat useimmiten perustettu kristillisen kirkkokunnan toimesta.
Kyiv Digital

Kiev Digital () on Kiovan kaupunkiin ja sen palveluihin keskittyvä ukrainalainen matkapuhelinsovellus, jonka avulla kiovalaiset ja paikkakunnalla liikkuvat muualta tulevat voivat saada käytöönsä erilaisia digitaalisia palveluja. Sovellus julkaistiin vuonna 2021. Osa palveluista, kuten joukkoliikenneliput tai pysäköinti ovat maksullisia palveluja. Toiset, kuten esimerkiksi joukkoliikennekartat, ilmanlaatutiedotteet ja sodan aikaisista ilmahälyytyksistä sekä pommisuojista tiedottaminen samoin kuin ulkonaliikkumiskiellon ohjeistus, ovat ilmaisia palveluja.
Venäjän hyökkäyssodan alettua 24. helmikuuta 2022, kaupungin digitaalipalvelujen mobiilisovellusta muokattiin hyvin nopeasti palvelemaan käyttäjiään myös sotaa koskevavan paikallisen tiedotuksen välineenä. Palvelun väestönsuojeluominaisuus kertoo esimerkiksi ilmahälytysten alkamisen ja päättymisen, lähimmän pommisuojan ja apteekin sijainnin. 15. maaliskuuta 2022 mennessä sovelluksen oli ladannut noin 1,5 miljoonaa mobiilikäyttäjää. Elokuussa 2023 sovellusta käytti jo yli 2,8 miljoonaa Kiovan 3,3 miljoonasta asukkaasta.
Käyttäjä voi valita haluamansa ilmoitusäänen ilmahälytyksen alkamiselle ja päättymiselle. Ukrainankielen ohella sovellus toimii myös englanniksi.
Euroopan neuvoston kulttuurireitit

Euroopan neuvoston kulttuurireitit on Euroopan neuvoston kulttuuriperinnön ja matkailun yhteistyöhanke. Ohjelma alkoi vuonna 1987, ja Suomi liittyi siihen vuonna 2018. Ohjelman päämääränä on lisätä tietoisuutta eurooppalaisista kulttuuriperinnöstä, edistää kulttuurien välistä vuoropuhelua ja kehittää kestävää kulttuurimatkailua. Euroopassa on 47 sertifioitua kulttuurireittiä, jotka kattavat teemoja kuten arkkitehtuuri, teollinen perintö ja taide. Suomen ensimmäinen kulttuurireitti on 2021 sertifikaatin saanut Alvar Aalto -reitti, ja maasta löytyy osia useissa valtioissa olevista kulttuurireiteistä. 
Reitit aakkosjärjestyksessä.
Reiteillä ei pääsääntöisesti ole suomenkielistä nimeä. Lihavoiduilla reiteillä on kohteita Suomessa.
Erika Nissen

Erika Nissen (o.s. Lie; 17. heinäkuuta 1845 Kongsvinger – 27. lokakuuta 1903 Kristiania) oli norjalainen pianisti ja musiikinopettaja. Hänen opettajanaan toimi muun muassa Halfdan Kjerulf ja hän esiintyi sekä Norjassa että ulkomailla 1860-luvulta alkaen. Nissen oli jonkin aikaa kihloissa säveltäjä Rikard Nordraakin kanssa. Vuosina 1874–1895 hän oli naimisissa lääkäri ja poliitikko Oscar Egede Nissenin kanssa. Erika Nissenin serkku oli kirjailija Jonas Lie.
Manea Mănescu

Manea Mănescu (9. elokuuta 1916 Brăila – 27. helmikuuta 2009 Bukarest) oli romanialainen kommunistisen puolueen poliitikko, taloustieteilijä ja kyberneetikko.
Poliittinen ura.
Mănescu syntyi vasemmistoradikaalin vaikuttaja Constantin Mănescun poikana. Hänellä oli veljet Lenin ja Rakovski Mănescu. Mănescu itse liittyi Romanian kommunistiseen puolueeseen elokuussa 1944. Hän toimi Romanian talousministerinä vuosina 1955–1957, varapääministerinä vuodesta 1972 ja sitten pääministerinä vuosina 1974–1979. Mănescu toimi myös puolueensa tiede- ja kulttuurijaoksen päällikkönä, talousneuvoston puheenjohtajana ja Romanian vallankumoukseen (1989) saakka valtioneuvoston jäsenenä. Toukokuussa 1961 hän sai mitalin A 40-a aniversare de la înființarea Partidului Comunist din România.
Tieteellinen ura.
Mănescu suoritti taloustieteelliset opintonsa Bukarestissa. Hän toimi myöhemmin professorina Bukarestin taloustieteellisen tutkimuksen akatemiassa. Hän erikoistui tutkijana tilastotieteeseen ja kybernetiikan soveltamiseen. Mănescu valittiin Romanian akatemian jäseneksi vuonna 1974. Hän kuului myös Société de statistique de Parisiin ja International Statistical Instituteen (Haag). Hänet valittiin kunniajäseneksi World Organisation of Systems and Cyberneticsiin (WOSC). Mănescu oli mukana perustamassa tieteellistä "Kybernetes"-lehteä ja kirjoitti siihen aktiivisesti. Lisäksi hän perusti kansainvälisen lehden "Economic Computation and Economic Cybernetics Studies and Research" ja toimi sen päätoimittajana. Mănescu sai kunniatohtorin arvon Rostockin yliopistosta. Hänen tunnetuin kirjansa oli "Economic Cybernetics", joka julkaistiin Lontoossa vuonna 1980. Hänen muihin kirjoihinsa kuuluu "Ökonomische Kybernetik" (1983).
Vallankumouksen aika ja myöhemmät vaiheet.
Mănescu oli Nicolae ja Elena Ceaușescun mukana helikopterissa 22. joulukuuta 1989 näiden yrittäessä paeta Bukarestista. Hänet asetettiin alun perin syytteeseen kansanmurhasta yhdessä Tudor Postelnicun, Ion Dincăn ja Emil Bobun kanssa, koska hän oli ollut paikalla päätettäessä toimista vallankumouksen tukahduttamiseksi. Mănescu sai elinkautisen vankeustuomion, mutta valituksen myötä tuomio alennettiin kymmenen vuoden vankeuteen. Mănescu vapautettiin terveydellisin perustein 12. marraskuuta 1992.
Romanian akatemian säännön nojalla Mănescu menetti rikostuomion myötä jäsenyytensä Romanian akatemiassa. Hän pysyi Romanian kommunistisen ajan järjestelmän puolestapuhujana myöhempinä vuosinaan. Mănesculla oli lääkärivaimo Maria, joka kuoli häntä ennen. Hänellä oli yksi poika, joka kuoli räjähdyksessä Ploieștissa jalostamossa, jossa poika itse oli toiminut teknisenä johtajana.
Mănescu kuoli vuonna 2009. Hänet on haudattu Bellun hautausmaalle Bukarestiin.
Austmarkan kirkko

Austmarkan kirkko () on Kongsvingerin kunnassa Innlandetin läänissä Norjassa sijaitseva puinen pitkäkirkko vuodelta 1858.
Príncipe-luokka (linjalaiva)

Príncipe-luokka oli Espanjan laivaston kahden kaksikantisen 70-tykkisen linjalaivan muodostama alusluokka.
Suunnittelu.
Luokan alukset tilattiin korvaamaan kaksi viimeistä Guarnizosta Juan Fernández de Islan valmistaman kahdeksan aluksen tilauksesta 1750-luvun alusta. Viimeinen Serio-luokkaan sisältynyt pari tilattiin 1753, mutta ne peruutettiin. Uuden 11. syyskuuta 1757 allekirjoitetun tilauksen vastaanottajana oli Juan Bautista de Donesteve y Lecuona. Edeltäneestä tilauksesta poiketen alusten suunnittelijana oli Ferrolista 31. elokuuta 1757 telakalle siirtynyt Richard Rooth, joka käytti suunnittelun lähtökohtana suunnittelemaansa Eolo-luokkaa. Edeltäneiden alusten tavoin Ferrol valvoi telakan toimintaa. Alukset eivät olleet tyydyttäviä, joten ne viettivät pääosan urastaan satamassa.
Kristine Frøseth

Kristine Frøseth (s. 21. syyskuuta 1996 New Jersey) on norjalais-amerikkalainen näyttelijä. Hänet tunnetaan Kelly Aldrichin roolista Netflix-sarjassa "The Society" ja Alaska Youngin roolista Hulu-sarjassa "Looking for Alaska". Vuonna 2022 hän näytteli Showtime-sarjassa "The First Lady" nuorena Betty Fordina.
Juha Kuusisto

Juha Kuusisto on Oriveden kaupunginjohtaja. Hän aloitti tehtävässä vuonna 2003. Kuusisto on koulutukseltaan hallintotieteiden maisteri. 
Kuusisto on toiminut aiemmin Ilmajoen hallintojohtajana ja Karvian kunnansihteerinä.
San Juan Nepomuceno -luokka

San Juan Nepmuceno -luokka oli Espanjan laivaston kuuden kaksikantisen 70-tykkisen linjalaivan muodostama alusluokka, jonka alusten tykkien määrä nostettiin myöhemmin 74:ään.
Suunnittelu.
Laivastoministeri Julian de Arriaga tilasi 20. syyskuuta 1763 kuusi alusta Guarnizosta Manuel de Zubiríalta. Tilauksen mukaan Jorge Juanin systeemiin perustuvat alusten suunnittelu siirrettiin Francisco Gautierille, joka otti suunnittelussa käyttöön oman järjestelmänsä. Tämä aiheutti jo aloitetun työn muuttamisen ja osien uudelleen tekemisen.
Aluksia pidettiin hyvin merikelpoisina ja kestävinä, mutta ne eivät olleet nopeita ja aseistus oli alimitoitettua. Valmistuessaan alukset olivat yläpainoisina epävakaita, joten ylempien osien seinämien paksuutta ohennettiin ennen palvelukseen ottoa.
Uspenskin katedraali (Harkova)

Uspenskin katedraali () on pääosin vuosina 1771–1777 rakennettu, Harkovassa Ukrainassa sijaitseva ortodoksinen kirkko (Ukrainan ortodoksinen kirkko – Moskovan patriarkaatti).
Katedraalin paikalla sijaitsi vuonna 1657 valmistunut puinen kirkko. Vuosina 1685–1687 paikalle rakennettiin kivikirkko. Se oli muodoltaan ristikupolikirkko. Katedraalin päädyt ja katto viimeisteltiin tammipaanuilla. Lähellä sijaitsi muodoltaan telttamainen kellotorni. Rakennus kuitenkin paloi pahoin maaliskuussa 1733; jäljelle jäivät vain seinät. Rauniot purettiin.
Uspenskin katedraali rakennettiin uudelleen ja entistä suurempana vuosina 1771–1783 (1771–1777) arkkitehti A Jevlašovin suunnitelman mukaan. Esikuvana oli Moskovaan 1770 valmistunut kirkko.
Vuonna 1819 katedraalin yhteyteen päätettiin rakentaa kellotorni. Arkkitehti K. A. Tonin johdolla rakennettu kellotorni valmistui vuonna 1844. Tämä 89,5 metriä korkea torni on ollut Harkovan kaupunkikuvan näkyvä maamerkki valmistumisestaan lähtien. Kellotorni nimettiin keisari Aleksanteri I:n mukaan, ja sillä juhlistettiin Venäjän keisarikunnan voittoa Ranskan keisarikunnasta Suurena isänmaallisena sotana tunnetussa sodankäynnissä Napoleonia vastaan (1812).
Uspenskin katedraali oli Harkovan ortodoksinen pääkirkko vuoteen 1901 saakka.
San Isidro -luokka

San Isidro -luokka oli Espanjan laivaston kahden kaksikantisen 70-tykkisen linjalaivan muodostama alusluokka. "San Isidron" tykkien määrä nostettiin 74:ään vuonna 1790.
Suunnittelu.
Alukset tilattiin 16. lokakuuta 1766 ja valmistettiin Ferrolissa Jorge Juan y Santacilian "sistema inglésin" mukaisesti.
Azat Artsakh

Azat Artsakh (Ազատ Արցախ, ”Vapaa Artsakh”) on Vuoristo-Karabahin pääkaupungissa Stepanakertissä ilmestynyt armeniankielinen sanomalehti.
Lehti perustettiin vuonna 1923 Şuşassa nimellä "Gharabaghi geghjuk" (Ղարաբաղի գեղջուկ, ”Karabahin talonpoika”). Se siirtyi pian Stepanakertiin ja sai vuonna 1924 nimen "Khorhrdajin Gharabagh" (Խորհրդային Ղարաբաղ, ”Neuvosto-Karabah”). Vuonna 1940 nimi muutettiin muotoon "Sovetakan Gharabagh" (Սովետական Ղարաբաղ, ”Neuvosto-Karabah”).
"Sovetakan Gharabagh" oli Azerbaidžanin kommunistisen puolueen Vuoristo-Karabahin aluekomitean ja alueneuvoston äänenkannattaja. Vuodesta 1980 lähtien sen rinnalla ilmestyi myös venäjänkielinen "Sovetski Karabah". Kuudesti viikossa julkaistun lehden painosmäärä oli 15 000 kappaletta vuonna 1975.
Lehdellä oli suuri merkitys Vuoristo-Karabahin konfliktin aikana, jolloin sen tilaajamäärän väitetään nousseen sataan tuhanteen. Se sai jälleen nimen "Khorhrdajin Gharabagh" vuonna 1989. Vuonna 1992 lehdestä tuli Vuoristo-Karabahin tasavallan korkeimman neuvoston virallinen lehti nimellä "Artsakh". Vuonna 1994 se sai nimen "LGh Hanrapetutjun" (ԼՂ Հանրապետություն, ”Vuoristo-Karabahin tasavalta”) ja vuonna 1998 siitä tuli ”tasavallan lehti” nimellä "Azat Artsakh".
"Azat Artsakhin" Internet-sivustoa on päivitetty sen jälkeenkin, kun armenialaiset joutuivat syyskuussa 2023 pakenemaan Vuoristo-Karabahista. Samalla on nostettu esiin kysymys lehden toiminnan jatkamisesta.
San Francisco de Paula -luokka

San Francisco de Paula -luokka oli Espanjan laivaston kolmen kaksikantisen 70-tykkisen linjalaivan muodostama alusluokka.
Suunnittelu.
Luokka oli viimeinen Jorge Juanin "sistema inglésin" mukaan valmistettu. Alukset tilattiin 17. lokakuuta 1766. Luokan kolmatta alusta, jonka piti olla nimeltään "San Gabriel", ei koskaan valmistettu. Mateo Mullan saapui Cádizista valvomaan valmistusta ja toi tullessan vuonna 1765 valmistetun "San Genaron" piirustukset Cartagenasta.
Avangard (lehti)

Avangard (Ավանգարդ, ”Etujoukko”) on Armenian pääkaupungissa Jerevanissa ilmestyvä armeniankielinen sanomalehti.
Vuonna 1923 perustettu lehti oli neuvostoaikana Armenian sosialistisen neuvostotasavallan kommunistisen nuorisoliiton äänenkannattaja. Sen julkaisussa oli tauko toisen maailmansodan aikana vuosina 1941–1945. Kolmesti viikossa ilmestynyt "Avangard" oli yksi tasavallan suosituimmista sanomalehdistä, jonka painosmäärä kohosi 240 000 kappaleeseen vuonna 1988.
Lehdestä tuli riippumaton julkaisu vuonna 1991. Vuodesta 1998 lähtien se on ilmestynyt kerran viikossa. Nuorisolle ja sivistyneistölle suunnatun sekä puolueettomuutta ja objektiivisuutta tavoittelevan lehden painosmäärä oli 1 000 kappaletta vuonna 2016.
Avangard

Avangard voi tarkoittaa seuraavia asioita:
Laura Jehkonen

Laura Jehkonen (s. 3. toukokuuta 1984 Joensuu) on suomalainen pesäpallovalmentaja ja entinen pesäpalloilija, joka toimii kaudella 2024 Joensuun Mailan naisten edustusjoukkueen kakkospelinjohtajana.
Pelaajaurallaan Jehkonen edusti Viinijärven Urheilijoita sekä kasvattajaseuraansa Joensuun Mailaa. Naisten Superpesiksessä Jehkonen pelasi yhteensä neljä kautta Viinijärven Urheilijoiden riveissä vuosina 2007–2010. Pelaamissaan 88. superpesisottelussa Jehkonen löi 1+36 juoksua, toi 40 juoksua ja keräsi 238 kärkilyöntipistettä. Sisäpelissä Jehkosen pääasiallinen rooli oli kakkostilanteen vaihtaja ja ulkopelissä kakkosvahti.
Jehkosen pelaajaura päättyi vuonna 2011 loukkaantumisten vuoksi, ja sen jälkeen hän on toiminut valmentajana useissa juniorijoukkueissa sekä pelinjohtajana aikuisten sarjoissa. Siviiliammatiltaan Jehkonen on luokanopettaja.
Davyd Tšerkaskyi

Davyd Janovytš Tšerkaskyi (; 23. elokuuta 1932 Špola, Tšerkasyn alue, Ukrainan SNT – 30. lokakuuta 2018) oli neuvostoliittolainen ja ukrainalainen animaatioelokuvien ohjaaja, käsikirjoittaja ja animaattori.
Tšerkaskyi tuli tunnetuksi Neuvostoliiton aikana animaatioelokuvillaan. Tšerkaskyin ohjaama animaatiosarja "Kapteeni Vrunhelin (Wrungelin) seikkailut" (, jaksot 1–13 vuosina 1976–1979) uudisti neuvostoliittolaista animaatioelokuvaa, saavutti laajan suosion ja kulttielokuvan aseman. Teos nostettiin sittemmin Ukrainan elokuvahistorian sadan parhaan elokuvan listan sijalle 18 (Dovženko-keskus, 2021).
Tšerkaskyi sai tunnustuksena työstään muun muassa Ukrainan kansantaiteilijan aseman.
Tommi Luostarinen

Tommi Luostarinen (s. lokakuu 1996 Siilinjärvi) on suomalainen pesäpallovalmentaja ja entinen pesäpalloilija, joka toimii Joensuun Mailan naisten edustusjoukkueen pelinjohtajana.
Luostarinen harrasti nuorena pesäpallon ohella myös jalkapalloa ja jääkiekkoa. Pesäpalloon hän päätti keskittyä ollessaan 15-vuotias. Pelaajaurallaan hän edusti kasvattajaseuraansa Siilinjärven Pesistä yhteensä 109:ssa juniori- ja aikuisten sarjojen ottelussa sekä Puurtilan Kisa-Poikia kuudessa Suomensarjan ottelussa. Ykköspesistä Luostarinen pelasi vuosina 2014–2016.
Luostarisen valmennusura aikuisten sarjoissa alkoi heinäkuussa 2021, kun hänet nimitettiin Siilinjärven Pesiksen naisten Superpesisjoukkueen uudeksi pelinjohtajaksi tehtävästä erotetun Antti Rönkön tilalle. Luostarinen valmensi Siilinjärvellä syksyyn 2023 saakka, kunnes hän siirtyi Joensuuhun kaksivuotisella sopimuksella.
Luostarinen on jääkiekkoilija Eetu Luostarisen isoveli.
Itsemurhan puolustaminen

Itsemurhan puolustaminen on ilmiö, jossa tuetaan ja peräti kannustetaan itsemurhan tekoon. Tällaista ilmiötä on esiintynyt monissa eri kulttuureissa ja alakulttuureissa.
Internet.
Itsemurhien puolesta on puhuttu myös Internetissä. "British Medical Journal" -lehden tutkimuksessa todettiin, että itsemurhaa koskevaa tietoa etsivien Internet-hakujen tuloksena on todennäköisesti sivustoja, jotka rohkaisevat itsemurhayrityksiin ja jopa helpottavat niitä.
Karvian yhtenäiskoulu Opinpolku

Karvian yhtenäiskoulu Opinpolku on Karviassa oleva yhtenäiskoulu, jossa on noin 200 oppilasta.
Historia.
Koulu perustettiin vuonna 2017 yhtenäiskouluksi, kun Karvian kyläkoulut lakkautettiin ja kaikki oppilaat siirrettiin Kantin, Saran, Sarvelan, ja Kirkonkylän kouluilta Opinpolkuun virallisesti 1. elokuuta. Koulurakennukseen tehtiin samassa yhteydessä laajennus, joka sisälsi muun muassa uuden ruokalan, uuden tekstiilikäsityöluokan ja muita luokkatiloja. Ennen yhtenäiskoulua rakennuksessa toimi vain yläkoulu. Kesällä 2024 koulun tasakatosta tehtiin suurelta osin harjamallinen.
The Pyongyang Times

The Pyongyang Times on pohjoiskorealainen valtion omistama sanomalehti, joka edustaa maan hallinnon näkökulmaa. Lehden julkaisu aloitettiin vuonna 1965 ja se alkoi ilmestyä viikottain 1985.
"The Pyongyang Times" on Pohjois-Korean ainoa englanninkielinen sanomalehti. Se on julkaissut sisältöä myös ranskan kielellä. Lehti on vieraskielinen painos julkaisusta "Pyongyang Sinmun", ja sen viestintä on suunnattu ensisijaisesti länsimaille.
Atšara

Atšara (აჭარა, ”Adžaria”) on Georgiaan kuuluvan Adžarian pääkaupungissa Batumissa ilmestyvä georgiankielinen sanomalehti.
Lehden ensimmäinen numero ilmestyi puna-armeijan vallattua Batumin maaliskuussa 1921 nimellä "Utsqebebi" (უწყებები, ”Tiedonantoja”). Se sai nimen "Proletaruli brdzola" (პროლეტარული ბრძოლა, ”Proletariaatin taistelu”) vuonna 1922, "Brdzola" (ბრძოლა, ”Taistelu”) vuonna 1923, "Pukhara" (ფუხარა, ”Köyhälistö”) vuonna 1924, "Sabtšota Atšaristani" (საბჭოთა აჭარისტანი, ”Punainen Adžaristan”) vuonna 1929 ja "Sabtšota Atšara" (საბჭოთა აჭარა, ”Punainen Adžaria”) vuonna 1936.
"Sabtšota Atšara" oli Georgian kommunistipuolueen Adžarian aluekomitean sekä Adžarian autonomisen sosialistisen neuvostotasavallan korkeimman neuvoston ja ministerineuvoston äänenkannattaja. Se oli tasavallan tärkein sanomalehti, jonka rinnalla julkaistiin venäjänkielistä "Sovetskaja Adžarijaa". Viidesti viikossa ilmestyneen lehden painosmäärä oli 50 000 vuonna 1980.
Lehti sai nimen "Atšara" vuonna 1990. Se muutettiin vuonna 2004 osakeyhtiöksi, joka on Adžarian valtionvarain- ja talousministeriön kokonaan omistama. Lehti ilmestyy kolmesti ja sen venäjänkielinen liite "Adžarija" kerran viikossa. "Atšaralla" on myös Internet-sivusto.
Samsung Galaxy A14

Samsung Galaxy A14 on Samsungin Galaxy A -sarjaan kuuluva älypuhelin, joka julkistettiin 28. helmikuuta 2023. Se on samankaltainen kuin 4. tammikuuta 2023 julkistettu Samsung Galaxy A14 5G -älypuhelin, joka eroaa siitä muun muassa 5G-yhteydellä. Molemmat puhelimet tulivat Suomessa myyntiin 20. maaliskuuta 2023.
Samsung Galaxy A14 -älypuhelimessa on kahdeksanydinprosessori ja 6,6 tuuman näyttö. Samsung Galaxy A14 5G:n näyttö tukee 90 hertsin virkistystaajuutta. Galaxy A14:ään on valittavissa 64 tai 128 gigatavua tallennustilaa ja neljä tai kuusi gigatavua keskusmuistia. Galaxy A14 5G:hen on valittavissa 64 tai 128 gigatavua tallennustilaa ja neljä, kuusi tai kahdeksan gigatavua keskusmuistia. Molempien versioiden tallennustila on laajennettavissa enintään yhden teratavun microSD-kortilla.
Galaxy A14:ssä ja Galaxy A14 5G:ssä on kolme takakameraa. Pääkameran tarkkuus on 50 megapikseliä, ultralaajakulmakameran viisi megapikseliä ja syvyyskameran kaksi megapikseliä. Etukameran tarkkuus on 13 megapikseliä. Akun kapasiteetti on 5 000 milliampeerituntia, ja se tukee 15 watin latausta. Sormenjälkitunnstin on sijoitettu virtapainikkeeseen. Käyttöjärjestelmänä on Android 13 ja käyttöliittymänä One UI 5.
Valžyna Mort

Valžyna Mort (, ; oik. Volha Martynava, ; s. 1981 Minsk, Valko-Venäjä) on valkovenäläinen kirjailija, joka kirjoittaa erityisesti runoja ja runokokoelmia.
Mortin runokokoelma "Music for the Dead and Resurrected" (2020) valittiin yhdysvaltalaislehti "The New York Timesin" yhdeksi vuoden 2020 parhaista runokokoelmista. Kirja voitti myös kansainvälisen Griffin Poetry Prize -palkinnon. Hän on ansainnut myös Crystal of Vilenica- ja Burda Poetry Prize -palkinnot vuosina 2005 ja 2008. Nykyään hän asuu Ithacassa New Yorkissa ja opettaa Cornellin yliopistossa.